Hot Coffee

Hot Coffee (anglese; litteralmente caffe calide) es un modification pro le joco de video Grand Theft Auto: San Andreas (GTA:SA) per Rockstar Games que activa un joco de sexo celate in ille joco. Le modification, que cambia solmente un bit, ha causate reactiones hostil in le Statos Unite de America.

 Historia 
In le curso del joco, le jocator (como le personage principal Carl Johnson) salva un juvene senioretta, Denise, de un incendio in su domo. Postea, le jocator pote facer Denise su amica e executar missiones "amical" con illa. Occasionalmente, post completar un de ille missiones, Denise invita Carl in su domo pro "caffe" – un euphemia pro sexo.

In le version non modificate de GTA:SA, le jocator audi Denise e Carl ingagiante in le sexo, ma non les vide. Per cambiar un bit, le mod Hot Coffee activa un minijoco que porta le jocator a in le camera de Denise e lassa le jocator controlar le actiones de Carl durante que illos face le amor.

Rockstar Games ha denegate allegationes que le minijoco sia "celate" in le videojoco, asserente que le mod Hot Coffee (que infringe le licentia del joco) es le resultato de hackers faciente "modificationes technic significante" al codice programmatic del joco. Le creator del mod rejecta ille assertion, demonstrante que le mod cambia solmente un bit in le file "main.scm" del joco, e que le "creator" de facto creava nihil – cata cambio ja existeva in le codice del joco.

Le minijoco Hot Coffee pote tamben esser jocate in le version del joco pro PlayStation 2 post entrar un breve sequentia de codices con le disco de utensiles "Action Replay Max". Isto demonstra que le joco de sexo es un parte integral del codice original del joco, e non alco create per le mod.

 Reactiones 
Le mod ha provocate controversia considerabile, con alcunos attaccante e le creator del joco e le ESRB.

Un senator del SUA, Hillary Rodham Clinton, ha proponite le imposition de nove regulationes al vendita de jocos de video.

Le Entertainment Software Ratings Board (o ESRB), le organisation responsabile pro classificar le jocos de video in le Statos Unite de America, investiga tamben si le publicator del joco ha mentite re le contento del joco pro essayar evitar le classification le plus serie, AO (18+, adultos solmente).

Le 20 de julio 2005, le ESRB ha annunciate que GTA:SA essera removite del botecas usque le joco es classificate como AO.

Rockstar Games ha dicite que illo va discontinuar le manufactura del version actual del joco in loco de un que non habera le contento extra que esseva disserate per Hot Coffee. Illo offerera tamben un programma discargabile de reparation que elimina le minijoco del version installate in le computator, e essayara crear un version pro consolas de GTA:SA in que il sia plus difficile disserar le minijoco sexual celate. Rockstar vendera iste version "munde" in le quarte quartiero de 2005, con un classification M (17+, matur).

Plure botecas ha destruite lor stock de GTA:SA a causa de su nove classification. Rockstar pote initiar un revocation mandatori de omne jocos Grand Theft Auto: San Andreas actualmente in uso. 

Mediedie le 21 de julio 2005, Wal-Mart mandava que omne copia del joco, in le plancas o in magazin, debe esser removite de omne boteca de Wal-Mart pro esser destruite.

 Referentias 
 Declaration del disveloppator del mod Hot Coffee
 Thorsen, Tor: "Confirmate: Minijoco sexual in San Andreas pro le PS2", GameSpot, 15 de julio 2005 - in anglese
 Feldman, Curt: "Clinton advoca regulation federal de jocos", GameSpot, 14 de julio 2005 - in anglese

 Ligamines externe 
 Articulo in IGNIQ.com re le existentia del codice in le version pro le PS2  (in anglese)
 Articulo in Spong re le codice del version PS2 (in anglese)
 Articulo in USA Today re le mod Hot Coffee (in anglese)
 Articulo in JoyStiq re le nove classification de Grand Theft Auto: San Andreas (in anglese)

Categoria:Videojocos